**Implementačný manuál**

**Skupinové poradenstvo a Individuálne poradenstvo**

**Národný projekt Horizontálna podpora malého a stredného podnikania**

**OBSAH**

[1. ÚVOD 3](#_Toc188261272)

[2. DEFINOVANIE ZÁKLADNÝCH POJMOV 3](#_Toc188261273)

[3. PRIJÍMATELIA 4](#_Toc188261274)

[4. SLUŽBY POSKYTOVANÉ V RÁMCI AKTIVÍT A/ALEBO SCHÉMY 6](#_Toc188261275)

[5. SKUPINOVÉ PORADENSTVO 6](#_Toc188261276)

[5.1 Výberový proces žiadateľov a mechanizmus poskytnutia pomoci, resp. podpory 7](#_Toc188261277)

[5.2 Deň poskytnutia pomoci de minimis, resp. podpory 8](#_Toc188261278)

[6. INDIVIDUÁLNE PORADENSTVO 9](#_Toc188261279)

[6.1 Výberový proces žiadateľov a mechanizmus poskytnutia pomoci, resp. podpory 9](#_Toc188261280)

[6.2 Deň poskytnutia pomoci de minimis, resp. podpory 11](#_Toc188261281)

# ÚVOD

Poskytovateľom pomoci v zmysle *Schémy minimálnej pomoci na horizontálnu podporu malého a stredného podnikania v SR z prostriedkov Programu Slovensko 2021 - 2027 (DM - 19/2024)* zverejnenej v Obchodnom vestníku 81/2024 dňa 25. 04. 2024 v úplnom znení (ďalej len „**Schéma**”) je:

**Ministerstvo hospodárstva Slovenskej republiky**

Mlynské nivy 44/a

827 15 Bratislava

[www.mhsr.sk](http://www.mhsr.sk)

Telefón: +421 2 485 41 111

Realizátorom *Aktivít na podporu podnikania* schválených Správnou radou Slovak Business Agency dňa 19. 11. 2024 (ďalej len „**Aktivity**“) a vykonávateľom Schémy je Slovak Business Agency (ďalej len „**Vykonávateľ**”):

**Slovak Business Agency**

Karadžičova 7773/2

811 09 Bratislava

Slovenská republika

[www.sbagency.sk](http://www.sbagency.sk)

[www.npc.sk](http://www.npc.sk)

Telefón: +421 2 203 63 100

Pomoc, resp. podpora sa v zmysle Aktivít a Schémy poskytuje nepriamou formou, a to realizovaním služieb spojených najmä s poskytovaním informácií, individuálnych poradenských služieb, organizovaním skupinového poradenstva alebo sprostredkovaním prepojení medzi malými a strednými podnikmi (ďalej len „**MSP**“).

Pomoc sa v prípade Schémy poskytuje v režime de minimis v súlade s Nariadením komisie (EÚ) 2023/2831 z 13. decembra 2023 o uplatňovaní článkov 107 a 108 Zmluvy o fungovaní Európskej únie na pomoc de minimis v platnom znení.

# DEFINOVANIE ZÁKLADNÝCH POJMOV

**Aktivity -** majú za cieľpredovšetkým posilniť dôveru spoločnosti v prospešnosť poslania podnikania, ako aj odovzdať teoretické a praktické poznatky súvisiace s podnikaním, rozvojom podnikateľských zručností a kreovaním nových nápadov v rôznych oblastiach hospodárstva. Aktivity sú tiež zamerané na zvýšenie motivácie k výberu podnikania ako kariérnej voľby.

**Schéma** - má za cieľ predovšetkým podporiť začínajúce a existujúce MSP takými formami minimálnej pomoci, ktoré umožnia MSP získať prístup k poznatkom a skúsenostiam s podnikaním, umožnia rozšíriť ich podnikanie na území Slovenskej republiky, na jednotnom trhu EÚ či trhoch tretích krajín pre zvýšenie ich konkurencieschopnosti a možnosti rastu na trhu.

**Projekt –** Národný projekt Horizontálna podpora malého a stredného podnikania.

**Žiadosť** - predstavuje formulár prostredníctvom, ktorého sa Žiadateľ prihlasuje na služby jednotlivých Komponentov Aktivít a/alebo Schémy.

**Žiadateľ** - záujemca o poskytnutie pomoci, resp. podpory v rámci Aktivít a/alebo Schémy.

**Expert** - odborník z praxe pôsobiaci v rôznych oblastiach, ktorý je spôsobilý relevantným spôsobom poskytnúť skupinové a/alebo individuálne poradenstvo Žiadateľom (napríklad v oblasti financií, marketingu, legislatívy, biznis modelu a pod.).

**Komponent** - rozdelenie jednotlivých služieb v rámci Aktivít a/alebo Schémy.

**Výzva** - *Výzva na predkladanie* *Žiadostí o poskytnutie podpory/pomoci*, ktorá je zverejňovaná na webových sídlach Vykonávateľa. Výzva obsahuje predovšetkým: obsah poskytovanej služby, relevantné dátumy, ako aj kritéria na vyhodnocovanie *Žiadostí o poskytnutie podpory/pomoci*.

**Komisia** – odborná komisia, ktorá schvaľuje Žiadosti predložené v súlade s Výzvou v rámci Aktivít a/alebo Schémy a rozhodne o poskytnutí, resp. neposkytnutí pomoci v rámci jednotlivých Komponentov Aktivít a/alebo Schémy, ak je relevantné.

**Prijímateľ** - úspešný Žiadateľ v rámci Aktivít a/alebo Schémy, ktorý sa stáva prijímateľom pomoci, resp. podpory.

# PrIJÍMATELIA

**Oprávnený Žiadateľ/Prijímateľ Aktivít:**

* široká verejnosť - nepodnikatelia, a to najmä študenti, doktorandi, absolventi, zamestnaní, rovnako aj marginalizované skupiny (ženy, ženy na a po materskej a rodičovskej dovolenke, seniori, nezamestnaní) s trvalým pobytom na území Slovenskej republiky spĺňajúci nasledovné podmienky:
1. nesmú byť podnikom v zmysle čl. 107 ods. 1 Zmluvy o fungovaní EÚ, t. j. subjekt, ktorý vykonáva hospodársku činnosť bez ohľadu na svoje právne postavenie a spôsob financovania. Hospodárskou činnosťou sa rozumie každá činnosť, ktorá spočíva v ponuke tovaru a/alebo služieb na trhu, a zároveň,
2. nesmú byť ani podnikateľom v zmysle ustanovenia § 2 ods. 2 zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník**“)[[1]](#footnote-1). Na účely Aktivít sa štatutárny orgán, člen štatutárneho orgánu a/alebo prokurista podniku považuje za podnikateľa.
* výnimku spomedzi fyzických osôb – nepodnikateľov tvoria **cudzí štátni príslušníci**, ktorí sa preukážu potvrdením/ záznamom o prechodnom pobyte na území SR.

**Oprávnený Žiadateľ/Prijímateľ Schémy:**

* podnik v zmysle článku 107 odsek 1 ZFEÚ, t. j. subjekt, vykonávajúci hospodársku činnosť, ktorému sa poskytuje minimálna pomoc na realizáciu oprávnených projektov podľa Schémy bez ohľadu na jeho právne postavenie[[2]](#footnote-2), spôsob financovania a bez ohľadu na to, či dosahuje zisk. Hospodárskou činnosťou sa pritom rozumie každá činnosť spočívajúca v ponuke tovarov a/alebo služieb [[3]](#footnote-3)na trhu.
* v nadväznosti na predchádzajúci odsek sa za Prijímateľa Schémy považuje jediný podnik. Jediný podnik na účely Schémy zahŕňa všetky subjekty vykonávajúce hospodársku činnosť, medzi ktorými je aspoň jeden z týchto vzťahov:
1. jeden subjekt vykonávajúci hospodársku činnosť má väčšinu hlasovacích práv, ktoré patria akcionárom alebo spoločníkom v inom subjekte vykonávajúcom hospodársku činnosť;
2. jeden subjekt vykonávajúci hospodársku činnosť má právo vymenovať alebo odvolať subjektu vykonávajúceho hospodársku činnosť;
3. jeden subjekt vykonávajúci hospodársku činnosť má právo uplatňovať rozhodujúci vplyv na iný subjekt na základe zmluvy, ktorú s daným subjektom vykonávajúcim hospodársku činnosť uzavrel, alebo na základe ustanovenia v zakladajúcom dokumente alebo stanovách tohto subjektu;
4. jeden subjekt vykonávajúci hospodársku činnosť, ktorý je akcionárom alebo spoločníkom iného subjektu vykonávajúceho hospodársku činnosť, má sám na základe zmluvy s inými akcionármi alebo spoločníkmi daného subjektu vykonávajúceho hospodársku činnosť pod kontrolou väčšinu hlasovacích práv akcionárov alebo spoločníkov v danom subjekte vykonávajúcom hospodársku činnosť.

Subjekty, ktoré majú akýkoľvek zo vzťahov uvedených v písm. a) až d) tohto odseku prostredníctvom jedného alebo viacerých iných subjektov vykonávajúcich hospodársku činnosť, sa takisto považujú za jediný podnik.

* minimálnu pomoc podľa Schémy je možné poskytnúť len MSP, t. j. subjektom, ktoré spĺňajú definíciu MSP a ktoré sú podnikateľmi podľa ustanovenia § 2 odsek 2 Obchodného zákonníka, založenými a existujúcimi podľa práva Slovenskej republiky, so sídlom a/alebo miestom podnikania na území Slovenskej republiky.
* Prijímateľom podľa Schémy nemôže byť podnik, voči ktorému sa uplatňuje vrátenie štátnej pomoci na základe rozhodnutia Európskej komisie, v ktorom bola táto štátna pomoc označená za neoprávnenú a nezlučiteľnú s vnútorným trhom[[4]](#footnote-4).
* minimálna pomoc nemôže byť poskytnutá Prijímateľovi právoplatne odsúdenému v zmysle zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení neskorších predpisov. Fyzická osoba oprávnená vykonávať podnikateľskú činnosť, ktorá je Prijímateľom, nemôže byť právoplatne odsúdená za trestný čin hospodársky, trestný čin proti majetku alebo iný trestný čin spáchaný úmyselne, ktorého skutková podstata, súvisí s predmetom podnikania.
* voči Prijímateľovi nesmie byť vyhlásený konkurz ani povolená reštrukturalizácia[[5]](#footnote-5),
* v čase podania Žiadosti spĺňa iné náležitosti a požiadavky Výzvy, ak z nej vyplývajú; v uvedenej súvislosti Žiadateľ nesmie byť podnikom v ťažkostiach.

# SLUŽby poskytované v rámci Aktivít a/alebo Schémy

V rámci Aktivít a/alebo Schémy sú služby poskytované nepriamo, bezodplatne oprávneným Žiadateľom. Služby sa delia do dvoch komponentov, a to:

|  |  |  |
| --- | --- | --- |
| **Aktivity**  | **Schéma**  | **Názov jednotlivých komponentov v rámci Implementačného manuálu** |
| Komponent 1 – Skupinové odborné poradenstvo | Komponent 2 – Skupinové poradenstvo | Skupinové poradenstvo |
| Komponent 2 – Krátkodobé individuálne poradenstvo | Komponent 3 – Individuálne poradenstvo (krátkodobé biznis poradenstvo) | Individuálne poradenstvo |

# SKUPINOVÉ PORADENSTVO

Skupinové poradenstvo – predstavuje najmä súbor špecifických, zväčša na seba nadväzujúcich odborných tematických okruhov. Cieľom je na jednej strane podporiť záujem širokej verejnosti o podnikanie a umožniť vybraným Žiadateľom získanie základných znalostí a kompetencií vo vybraných oblastiach a na strane druhej zvýšiť podnikateľské a mäkké zručnosti pre začínajúcich podnikateľov, aby sa tak predovšetkým mohlo predchádzať ich zániku, ktorým sú ohrozené najmä firmy do 3 rokov od začiatku podnikania alebo aby sa mohol zvýšiť inovatívny potenciál predovšetkým u mladých firiem do 5 rokov od založenia.

Skupinové poradenstvo môže byť realizované najmä prostredníctvom tzv. Kurzu podnikateľských zručností (ďalej aj ako „**Kurz**“) alebo prostredníctvom tréningu zručností (ďalej aj ako „**Tréning**“).

Skupinové poradenstvo je realizované v uzavretých skupinách a je vykonávané najmä odbornými spolupracovníkmi Vykonávateľa - Expertmi. Prijímatelia sú v rámci Kurzu vedení predovšetkým k práci na vlastných projektoch či už jednotlivo alebo v tíme. V rámci Tréningu si Prijímatelia zvyšujú najmä mäkké zručnosti, ktoré im pomáhajú k vyššej inovatívnosti a konkurencieschopnosti na trhu. Kapacita jedného Kurzu a/alebo Tréningu je maximálne 30 osôb. Služba sa môže poskytovať v prezenčnej a/alebo online forme.

Kurz a/alebo Tréning sa môže realizovať v maximálnom rozsahu 20 hodín a zahŕňa predovšetkým nasledovné typy oblastí:

* biznis model a/alebo biznis plán,
* právne aspekty podnikania,
* špecifické účtovno – odvodové aspekty podnikania,
* zdroje financovania a investičné príležitosti,
* marketing a predaj,
* podnikateľská etiketa a komunikačné zručnosti,
* digitálne nástroje a technologické novinky,
* soft skills,
* a iné.

Kurz ako aj Tréning je možné variovať na základe cieľovej skupiny, rozsahu, ako aj obsahu, pričom môže byť prierezom všetkých spomenutých okruhov alebo sa môže zamerať len na jednu tematickú oblasť. Bližšie informácie budú uvedené v konkrétnej Výzve.

## Výberový proces žiadateľov a mechanizmus poskytnutia pomoci, resp. podpory

1. Pred spustením poskytovania služby bude publikovaná Výzva na prihlásenie sa.
2. Ak Žiadateľ ešte nie je registrovaným Žiadateľom Vykonávateľa, pre prihlásenie sa na službu sa musí najprv REGISTROVAŤ na stránke Vykonávateľa na adrese [www.npc.sk](http://www.npc.sk). Registračný formulár obsahuje rad povinných a nepovinných polí a vyhlásení, ktoré Žiadateľ vypĺňa pravdivo. Po dokončení Registrácie bude Žiadateľovi na zadanú adresu doručený e-mail. Na základe registrácie budú Žiadateľovi pridelené prihlasovacie údaje, ktoré ho oprávňujú na čerpanie služieb a podpory, ktorú Vykonávateľ poskytuje. Na službu sa už registrovaný Žiadateľ prihlasuje prostredníctvom odoslanej Žiadosti, ktorú mu na základe jeho požiadavky vygeneruje systém.
3. Žiadateľ môže Žiadosť podpísať fyzicky alebo zaručeným/kvalifikovaným elektronickým podpisom (ZEP/KEP), ktorú doručí:
4. osobne alebo doručovacou službou na adresu Vykonávateľa alebo
5. elektronickou formou, e-mailom na určenú e-mailovú adresu.
6. Termín pre podávanie Žiadostí a/alebo registrácie je vždy uvedený vo Výzve k danej službe. V prípade, ak sa poskytuje služba online formou je nutné, aby Žiadateľ doručil podpísané dokumenty (Žiadosť a/alebo registráciu) zodpovednému pracovníkovi pred začiatkom online služby. **Bez podpísaného originálu sa poskytnutie služby nemôže uskutočniť.**
7. Hodnotiaci proces predstavuje formálnu kontrolu splnenia podmienok Výzvy, Aktivít a/alebo Schémy a podmienok platných vo vzťahu k implementácii Projektu a formálnu kontrolu predloženej Žiadosti a/alebo registrácie. Kontrolu a schvaľovanie vykonávajú interní zamestnanci Vykonávateľa. V prípade, že Žiadosť a/alebo registrácia nebude úplná, alebo nebude jasné, či zodpovedá podmienkam Aktivít a/alebo Schémy a/alebo Výzvy, Vykonávateľ je oprávnený vyžiadať od Žiadateľa zaslanie doplňujúcich informácií/dokumentov. Žiadateľ vo vlastnom záujme informácie/dokumenty doplní, a to do termínu stanoveného Vykonávateľom. V prípade, že Žiadateľ nedoplní Žiadosť v stanovenej lehote, táto nemusí byť ďalej posudzovaná. Vykonávateľ je oprávnený vyžiadať si od Žiadateľa aj doplňujúce informácie, ktoré súvisia s podnikateľským projektom pre účely posúdenia súladu s podmienkami poskytnutia pomoci, resp. podpory.
8. Vykonávateľ vedie evidenciu všetkých predložených Žiadostí a dokumentáciu týkajúcu sa výberového procesu a realizovanej pomoci, resp. podpory.
9. Vykonávateľ je oprávnený stanoviť kapacitu (počet miest) na danú službu a Žiadosti schvaľovať do jej naplnenia.
10. Vykonávateľ elektronicky a/alebo telefonicky informuje Žiadateľa o výsledku výberového procesu - t. j. o schválení/neschválení alebo vyradení Žiadosti pred poskytnutím služby.
11. Žiadateľ berie na vedomie, že na poskytnutie pomoci, resp. podpory nie je právny nárok.
12. Dňom vyjadrenia písomného súhlasu Vykonávateľa s poskytovanou minimálnou pomocou sa Žiadateľ stáva Prijímateľom.

V rámci trvania Projektu sa Prijímateľ, ktorý absolvuje Kurz a/alebo Tréning **môže** opätovne uchádzať o zaradenie na Kurz a/alebo Tréning v rámci Komponentu 1 Aktivít a Komponentu 2 Schémy. Vykonávateľ však môže v tomto prípade uprednostniť v poskytnutí služby Žiadateľa, ktorý Kurz alebo Tréning ešte neabsolvoval.

Z technických dôvodov môže byť vyššie popísaný mechanizmus poskytnutia pomoci, resp. podpory, a to najmä časť týkajúca sa registrácie a prihlasovania sa na službu zmenená. Aktuálne platný mechanizmus poskytnutia pomoci, resp. podpory bude upresnený v konkrétnej Výzve.

## Deň poskytnutia pomoci de minimis, resp. podpory

V prípade Komponentu 1 Aktivít a Komponentu 2 Schémy sa za deň poskytnutia pomoci, resp. podpory považuje nadobudnutie účinnosti právneho úkonu, t. j. deň vyjadrenia písomného súhlasu Vykonávateľa s poskytovanou minimálnou pomocou.

# individuálne poradenstvo

Individuálne poradenstvo poskytované najmä formou konzultácií je zamerané predovšetkým na špecifické požiadavky vybraných Prijímateľov, na vytváranie, kreovanie nových podnikateľských nápadov, na akceleráciu podnikateľských plánov a projektov a ich premenu na konkrétne podnikateľské modely, poskytovať podporu a odborné vedenie pri riešení konkrétnych výziev, ktorým čelia podnikatelia v ranom štádiu svojho podnikania, najmä do 3 rokov od založenia. Poradenstvo prebieha na individuálnej báze a je vykonávané predovšetkým odbornými spolupracovníkmi Vykonávateľa - Expertmi.

K dispozícii je maximálne 20 hodín Individuálneho poradenstva v oblasti podnikania na Prijímateľa. V rámci Individuálneho poradenstva môže Prijímateľ konzultovať s priradeným Expertom jeden alebo viacero problémov, resp. otázok z vybranej oblasti, ktorú si zvolí v Žiadosti. Prijímateľ čerpá stanovený maximálny počet hodín Individuálneho poradenstva v rámci maximálne troch po sebe nasledujúcich mesiacov odo dňa vyjadrenia písomného súhlasu Vykonávateľa s poskytovanou pomocou. V odôvodnených prípadoch je možné rozhodnúť o predĺžení tejto trojmesačnej lehoty, resp. o priradení iného konzultanta. Služba sa môže poskytovať v prezenčnej a/alebo online forme.

Bližšie informácie o Individuálnom poradenstve, ako napríklad cieľová skupina, obsah poradenstva a pod. budú uvedené v konkrétnej Výzve.

## 6.1 Výberový proces žiadateľov a mechanizmus poskytnutia pomoci, resp. podpory

1. Pred spustením poskytovania služby Individuálneho poradenstva bude publikovaná Výzva na prihlásenie sa.
2. Ak Žiadateľ ešte nie je registrovaným Žiadateľom Vykonávateľa, pre prihlásenie sa na službu sa musí najprv REGISTROVAŤ na stránke Vykonávateľa na adrese [www.npc.sk](http://www.npc.sk). Na základe registrácie budú Žiadateľovi pridelené prihlasovacie údaje, ktoré ho oprávňujú na čerpanie služieb a podpory, ktorú Vykonávateľ poskytuje. Na službu sa už registrovaný Žiadateľ prihlasuje prostredníctvom odoslanej Žiadosti, ktorú mu na základe jeho požiadavky vygeneruje systém.
3. Žiadateľ môže Žiadosť podpísať fyzicky alebo zaručeným/kvalifikovaným elektronickým podpisom (ZEP/KEP), ktorú doručí:
4. osobne alebo doručovacou službou na adresu Vykonávateľa alebo
5. elektronickou formou, e-mailom na určenú e-mailovú adresu.
6. Žiadosti sa posudzujú v dvoch kolách. Prvé kolo výberového procesu bude predstavovať formálnu kontrolu splnenia formálnych kritérií Výzvy a/alebo Aktivít a/alebo Schémy a kontrolu úplnosti predloženej Žiadosti.
7. Vykonávateľ je oprávnený vyžiadať si od Žiadateľa doplňujúce informácie, ktoré súvisia s podnikateľským projektom pre účely posúdenia súladu s podmienkami poskytnutia pomoci, resp. podpory. V prípade, že Žiadateľ nedoručí do termínu stanoveného Vykonávateľom dodatočné informácie, Žiadosť nemusí byť akceptovaná. Vykonávateľ vedie evidenciu všetkých predložených Žiadostí, dokumentáciu týkajúcu sa výberového procesu a realizovanej podpory.
8. Vykonávateľ písomne/elektronicky informuje Žiadateľa o výsledku formálnej kontroly – t. j. o postúpení Žiadosti do 2. kola výberového procesu, alebo o vyradení Žiadosti v 1. kole výberového procesu.
9. V druhom kole posudzuje Žiadosti Komisia. Komisie sa uskutočňujú priebežne podľa počtu došlých Žiadostí.
10. Hodnotenie Komisie v druhom kole prebieha na základe kritérií, ktoré sú súčasťou Výzvy.
11. V prípade potreby môžu byť Žiadatelia pozvaní, aby pred Komisiou prezentovali svoj podnikateľský projekt. Žiadosť je posudzovaná aj v prípade, ak sa Žiadateľ Komisie nemôže zúčastniť.
12. Výsledky Komisie sú Žiadateľom oznámené písomne/elektronicky do 10 pracovných dní od výsledku výberového procesu Komisie. Žiadateľ berie na vedomie, že na poskytnutie pomoci, resp. podpory nie je právny nárok.
13. Vykonávateľ Prijímateľom sprostredkuje službu s vybraným/i Expertom/ami. Sprostredkovanie služby môže prebehnúť nasledovne:

a) Vykonávateľ sprostredkuje Prijímateľovi telefónne číslo a/alebo emailový kontakt na vybraného Experta (v prípade, že s tým Expert súhlasí). Prijímateľ si sám dohodne termín Individuálneho poradenstva s Expertom. Následne Expert informuje Vykonávateľa o dohodnutom termíne a čase prvého poradenstva.

b) Vykonávateľ sprostredkuje Prijímateľovi Expertom stanovené termíny, z ktorých by si Prijímateľ mal vybrať jeden ako termín prvého poradenstva. Pokiaľ sa Prijímateľ nebude môcť žiadneho z ponúkaných termínov zúčastniť a nenavrhne žiadny termín do určeného termínu Vykonávateľom, môže stratiť právo na využitie poradenstva.

1. Vykonávateľ má právo zúčastniť sa prvého poradenstva. Termíny poradenstva sú v réžii Experta a Prijímateľa (Vykonávateľ má právo vymedziť termíny poradenstva na pracovné dni).
2. Poradenstvo je zaznamenávané na tzv. Konzultačnom liste. Uskutočnenie poradenstva odsúhlasujú na Konzultačnom liste Prijímateľ aj Expert svojim podpisom.

Z technických dôvodov môže byť vyššie popísaný mechanizmus poskytnutia pomoci, resp. podpory, a to najmä časť týkajúca sa registrácie a prihlasovania sa na službu zmenená. Aktuálne platný mechanizmus poskytnutia pomoci, resp. podpory bude upresnený v konkrétnej Výzve.

**Kritéria pre hodnotenie Žiadateľov v rámci Individuálneho poradenstva Komponentu 2 Aktivít a Komponentu 3 Schémy:**

* relevantnosť podnikateľského nápadu/projektu,
* potenciál projektu uspieť/udržať sa na trhu,
* definovanie problému a pridanej hodnoty poradenstva pre projekt,
* relevantnosť a realizovateľnosť poradenstva.

V rámci trvania Projektu sa Prijímateľ, ktorý čerpal Krátkodobé individuálne poradenstvo v rámci Komponentu 2 Aktivít a Krátkodobé biznis poradenstvo v rámci Komponentu 3 Schémy **nemôže** opätovne uchádzať o čerpanie tejto služby. To platí aj v prípade, ak nevyčerpá pridelený maximálny rozsah poradenstva, ktorý predstavuje 20 hodín.

## 6.2 Deň poskytnutia pomoci de minimis, resp. podpory

V prípade Komponentu 2 Aktivít a Komponentu 3 Schémy sa za deň poskytnutia pomoci, resp. podpory považuje nadobudnutie účinnosti právneho úkonu, t. j. deň vyjadrenia písomného súhlasu Vykonávateľa s poskytovanou minimálnou pomocou.

1. Podnikateľom podľa Obchodného zákonníka je:

a) osoba zapísaná v obchodnom registri,

b) osoba, ktorá podniká na základe živnostenského oprávnenia,

c) osoba, ktorá podniká na základe iného než živnostenského oprávnenia podľa osobitných predpisov,

d) fyzická osoba, ktorá vykonáva poľnohospodársku výrobu a je zapísaná do evidencie podľa osobitného predpisu. [↑](#footnote-ref-1)
2. Verejná alebo súkromná povaha subjektu vykonávajúceho predmetnú činnosť nemôže mať vplyv na otázku, či tento subjekt má alebo nemá postavenie podniku, rozhodujúce je len to, či vykonáva hospodársku činnosť. [↑](#footnote-ref-2)
3. Podľa pravidiel EÚ v oblasti štátnej pomoci služby, ktoré možno kvalifikovať ako hospodárske činnosti, predstavujú plnenia, ktoré sa bežne poskytujú za odplatu. Základná vlastnosť odplaty spočíva v skutočnosti, že táto odplata predstavuje hospodárske protiplnenie daného poskytnutia služby. [↑](#footnote-ref-3)
4. § 7 odsek 6 písm. b) zákona o štátnej pomoci. [↑](#footnote-ref-4)
5. Podmienka sa vzťahuje aj na konania začaté a neukončené podľa zákona č. 328/1991 Zb. o konkurze a vyrovnaní v znení neskorších predpisov, ktorý bol účinný pred zákonom č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov. Rovnako sa podmienka vzťahuje na prípady zastavenia konkurzného konania pre nedostatok majetku žiadateľa alebo zrušenia konkurzu pre nedostatok majetku žiadateľa. [↑](#footnote-ref-5)